《题绵州同知曾傃古雪卷》
明代·孙蕡

开风轩，望古雪。琼崖瑶嶂千万寻，琪树珠林互明灭。

此雪千年亦不消，寒光濑彩长岧峣。火云六月烁金石，滕六万片天花飘。

曾侯仙中人，胸次同皎洁。公馀对雪开风轩，岩壑窗扉两奇绝。

高寒上与元气通，冰光百道飞白虹。群真缥缈下遥夕，高驾缟车乘玉龙。

我昨神游共清赏，羽服翛翛恣长往。浩水花明载酒船，天池月照披风氅。

蛾眉苍翠接仙台，缥缈坡翁跨鹤来。桃花犬吠空斋里，黄竹柴门君自开。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。